L'Ajuntament de Sagunt programa una nova edició de FolkaSagunt en el Mario Monreal
26 de novembre 2015

​![](/media/kwyjujk4/51-c_presentacion-folkasagunt.jpg)

 

L'Ajuntament de Sagunt programa una nova edició de la cita anual de FolkaSagunt, que tindrà lloc dissabte que ve 28 de novembre, a les 19:30h, en el Centre Cultural Mario Monreal de Sagunt. Amb el nom **_"La Mediterrània valenciana. De Morvedre a Marina."_** se celebrarà el cinquè aniversari del FolkaSagunt. 

El regidor delegat de Cultura, José Manuel Tarazona, ha explicat que **“des de la delegació de Cultura, enguany hem fet un esforç per a portar la música de la nostra terra i les nostres arrels a la nostra programació cultural. Enguany, és especial pel cinquè aniversari de FolkaSagunt, ja fa un lustre des que es fa esta programació i què millor formar de celebrar-ho que mirant al mar, al nostre mediterrani, per açò, comptem amb el nostre grup de folk El Germans Caballer i Amics juntament amb un grup de la Marina, reconegut a nivell nacional i internacional, Urbàlia Rurana”.** Tarazona ha conclòs que **“Pensem que aquest espectacle va ser apassionant, ple de vida i ens farà tornar a sentir el que som, gent de la nostra terra arrelats al nostre País Valencià”.**

  
Tal com expliquen en el tríptic de la seua programació, es tracta d'un programa especial per als 5 anys del FolkaSagunt. Fins ara, amb la seua música s'ha viatjat a altres terres. Enguany, toca fer una mirada cap a nosaltres. Dos concerts amb dos dels grups històrics del nostre país. Dues visions de la música tradicional i popular amb els peus a la terra litoral i la mirada posada cap a la mar i les altres terres del Mediterrani. Els Germans Caballer i Amics i Urbàlia Rurana volen posar de manifest amb aquesta trobada els vincles musicals que ens germanen amb els països de cultura mediterrània.

  
El grup Germans Caballer i Amics, acceptant el repte d'aquest viatge virtual per la Mediterrània, i ha preparat un repertori especial amb les novetats habituals per a oferir un espectacle diferent cada any en el Mario Monreal. Per a açò, comptaran amb els col·laboradors habituals Quico Caballer (flauta), Jordi Caballer (percussió), Pau Antoni (violí), Manolo Górriz (octavilla), José Ramón Soriano (guitarró), Toni Navarro (guitarra i acordió) i Manolo Tarazona (baix i fliscorno), a més compartiran l'escenari amb Urbàlia Rurana.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-programa-una-nova-edicio-de-folkasagunt-en-el-mario-monreal/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-programa-una-nova-edicio-de-folkasagunt-en-el-mario-monreal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-programa-una-nova-edicio-de-folkasagunt-en-el-mario-monreal/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-programa-una-nova-edicio-de-folkasagunt-en-el-mario-monreal/)